KIRJALLINEN KYSYMYS E-2038/01

esittäjä(t): Freddy Blak (GUE/NGL) komissiolle

(13. heinäkuuta 2001)

Aihe: EU:n humanitaarinen apu ja Hawala

Humanitaarinen järjestö Dacaar, joka tekee EU:n avustustyötä muun muassa Afganistanissa, on nähtävästi toiminut yhteistyössä laittoman rahanpesujärjestö Hawalan kanssa. Hawala on suljettu, salainen ja maailmanlaajuinen verkosto, joka pystyy muutamassa vuorokaudessa siirtämään rahasummia rajojen yli mihin tahansa kaupunkiin missä tahansa päin maailmaa. Tilisiirrot tehdään ilman tositteita, minkä vuoksi niitä on mahdoton jäljittää. Interpolin ja kansainvälisen huumepoliisin mukaan verkosto johtaa kansainvälistä rahanpesua. Useimmissa maissa verkosto on kielletty.

1. Myöntääkö vai kieltääkö komissio, että EU:n avustusvaroja on kulkenut Hawalan kautta?

2. Jos vastaus on myöntävä, antaako komissio selvityksen siitä, onko sen mielestä hyväksyttävää, että Hawalan huumeista ja ihmissalakuljetuksesta saamien rahojen pesua peitetään EU:n avustusvaroilla?

Poul Nielsonin komission puolesta antama vastaus

(18. lokakuuta 2001)

Siirtäessään varoja tavaran- ja palveluntoimittajilleen komissio käyttää jäsenvaltioihin sijoittautuneiden, avoimilla tarjouskilpailuilla valittujen julkisten pankkien palveluksia. Siirrot tehdään yleensä pankkitileille siinä maassa, johon sopimuspuoli on sijoittautunut. Komissio ei siis käytä hawala-järjestelmää eikä se ole vastuussa siitä, jos sopimuspuoli päättää käyttää tätä verkostoa omiin tarkoituksiinsa.

Komissio haluaa kuitenkin selvittää hawala-järjestelmän luonnetta ja sen konkreettista merkitystä Afganistanin tilanteen yhteydessä sekä tiedottaa arvoisalle parlamentin jäsenelle rahansiirroista alueella toimiville humanitaarisille kansalaisjärjestöille.

Hawala-järjestelmällä tarkoitetaan yleisesti kaikkia rahansiirtoja, jotka tapahtuvat virallisen pankkijärjestelmän ulkopuolella. Järjestelmää käyttävät paljon tietyn etnisen yhteisön jäsenet tai esimerkiksi suvun jäsenet siirtäessään rahaa toisilleen. Siihen liittyy ihmisten läheinen sosiaalinen yhteenkuuluvuus, koska sen olennainen perusta on ehdoton luottamus. Erilaiset kotimaansa ulkopuolella asuvat väestöryhmät käyttävät sitä paljon kaikkialla maailmassa, pääasiassa arabimaissa. Se on vanhin rahansiirtomenetelmä. Järjestelmä sellaisenaan ei ole laiton, vaikkakin sen ansiosta rahansiirtoja on vaikeampi seurata, koska ne ovat tietyn yhteisön sisäisiä ja vaikeasti jäljitettävissä.

Arvoisan parlamentin jäsenen mainitsemassa tapauksessa humanitaariset kansalaisjärjestöt ja kansainväliset järjestöt käyttävät hawala-järjestelmää, koska Afganistanissa ei ole käytettävissä virallista pankkijärjestelmää. Afganistanissa toimivat kansalaisjärjestöt tarvitsevat käteistä rahaa voidakseen maksaa paikallisille työntekijöilleen ja voidakseen hankkia tavaraa paikan päältä sekä toimistojensa yleiseen toimintaan. Afganistanin turvattomien olojen vuoksi fyysiset käteisrahan siirrot Afganistaniin ovat liian vaarallisia sekä järjestöjen työntekijöiden että itse varojen kannalta, joten järjestelmälle ei ole turvallista vaihtoehtoa.

Tanskalaiselta afganistanilaispakolaisia avustavalta Dacaar-järjestöltä (Danish Committee for Aid to Afghan Refugees) sekä Tanskan ulkoasiainministeriöltä saatujen tietojen perusteella komissio voi vahvistaa, että Dacaar sekä useimmat muut Afganistanissa toimivat kansalaisjärjestöt ja Yhdistyneiden Kansakuntien (YK) järjestöt käyttävät hawala-järjestelmää.

Dacaar käyttää järjestelmää seuraavalla tavalla:

- Kansalaisjärjestön Afganistanissa sijaitseva toimisto pyytää dollarimääräisiä varoja kansalaisjärjestön Pakistanissa sijaitsevasta päätoimipaikasta.

- Pakistanissa sijaitsevalla päätoimipaikalla on sopimus laillisesti rekisteröidyn rahanvälittäjän kanssa, joka kansalaisjärjestön pyynnöstä antaa Afganistanissa olevalle paikalliselle välittäjälleen valtuudet toimittaa varat kansalaisjärjestön Afganistanissa sijaitsevalle paikallistoimistolle.

- Kansalaisjärjestön Afganistanissa sijaitseva toimisto ilmoittaa Pakistanissa sijaitsevalle päätoimipaikalle, että se on vastaanottanut rahat paikalliselta välittäjältä.

- Pakistanissa sijaitseva päätoimipaikka maksaa tämän jälkeen laillisesti rekisteröidylle rahanvälittäjälle kyseessä olevan summan sekä 11,5 prosentin suuruisen välitysmaksun. Rahansiirto on näin suoritettu.

Todettakoon lopuksi, että kaikkia yhteisön humanitaaristen tai kehityshankkeiden täytäntöönpanokumppaneita valvotaan tarkkaan ja säännöllisesti. Komissio ei ole havainnut epäselvyyksiä Dacaarin varainhoidossa.